ΓΡΑΠΤΗ ΕΡΩΤΗΣΗ E-2059/97 υποβολή: Marjo Matikainen-Kallstrφm (PPE) προς την Επιτροπή (16 Iουνίου 1997)

Θέμα: ΜΜΕ και το 5ο Πρόγραμμα-Πλαίσιο

Οι μικρομεσαίες επιχειρήσεις συνιστούν το 66% της απασχόλησης στην ΕΕ. Διαδραματίζουν σημαντικότατο ρόλο στους τομείς των καινοτομιών και της έρευνας. Στο πλαίσιο της Επιτροπής ώρευνας, Τεχνολογικής Ανάπτυξης και Ενέργειας του Ευρωπαϊκού Κοινοβουλίου εξετάσαμε την θέση των ΜΜΕ, και ιδίως σε συνδυασμό με το 5ο πρόγραμμα-πλαίσιο της ΕΕ στον τομέα της έρευνας, της τεχνολογικής ανάπτυξης και της επίδειξης.

Εξαιτίας του ότι δεν έχει προσδιορισθεί σαφώς ο όρος «μικρομεσαίες επιχειρήσεις», δεν είναι ακόμη γνωστό με ποια ιδιότητα θα μετάσχουν στο 5ο πρόγραμμα-πλαίσιο. Θα μπορούσε να με πληροφορήσει η Επιτροπή πώς προσδιορίζει τις ΜΜΕ και με ποιο τρόπο σκοπεύει να συμπεριλάβει τις επιχειρήσεις αυτές κατά την εφαρμογή του 5ου προγράμματος-πλαισίου;

Απάντηση του κ. Παπουτσή εκ μέρους της Επιτροπής (31 Ιουλίου 1997)

Η Επιτροπή εξέδωσε στις 3 Απριλίου 1996 μια σύσταση για τον ορισμό των μικρομεσαίων επιχειρήσεων (ΜΜΕ) ((ΕΕ αρ. L 107 της 30.4.1996. )). Χάρη στη σύσταση αυτή υπάρχουν εφεξής σαφείς και ακριβείς κανόνες για τον ορισμό των ΜΜΕ, των μικρών επιχειρήσεων και των πολύ μικρών επιχειρήσεων τόσο στα κοινοτικά όσο και στα εθνικά προγράμματα και χρηματοδοτικά μέσα. Με την έγκριση του ορισμού αυτού η Επιτροπή επιθυμεί να καταστήσει σαφέστερα, συνεκτικότερα και γνωστότερα τα κοινοτικά προγράμματα τα οποία μέχρι σήμερα ακολουθούσαν συχνά διαφορετικούς ορισμούς για τις ΜΜΕ.

Βάσει της εν λόγω σύστασης, προκειμένου να χαρακτηρισθεί μια επιχείρηση ΜΜΕ πρέπει να πληροί ορισμένα κριτήρια: ένα κριτήριο αριθμού απασχολουμένων: οφείλει να απασχολεί λιγότερους από 250 εργαζομένους 7 ένα χρηματοοικονομικό κριτήριο: να έχει κύκλο εργασιών κάτω των 40 εκατ. ECU ή ετήσιο συνολικό ισολογισμό κάτω των 27 εκατ. ECU και, τέλος, ένα κριτήριο ανεξαρτησίας: να μην ανήκει κατά ποσοστό 25% ή περισσότερο του κεφαλαίου ή των δικαιωμάτων ψήφου σε μια ή περισσότερες επιχειρήσεις οι οποίες δεν είναι ΜΜΕ.

Για τις μικρές και για τις πολύ μικρές επιχειρήσεις ισχύουν κατώτερα όρια.

Η προαναφερόμενη σύσταση προβλέπει μεταβατική περίοδο για τα κοινοτικά προγράμματα που ορίζουν τις ΜΜΕ με διαφορετικά κριτήρια. Μετά την πάροδο της μεταβατικής περιόδου, το αργότερο στις 31 Δεκεμβρίου 1997, όλα τα κοινοτικά προγράμματα θα πρέπει θεωρητικά να εφαρμόζουν τον ορισμό των ΜΜΕ που περιέχει η προαναφερόμενη σύσταση.

Όσον αφορά τον τρόπο με τον οποίο λαμβάνονται υπόψη οι εν λόγω επιχειρήσεις κατά την εφαρμογή του 5ου προγράμματος-πλαισίου, οι στόχοι δράσης της κοινότητας ορίστηκαν στην πρόταση απόφασης του Συμβουλίου για το 5ο πρόγραμμα-πλαίσιο δράσεων έρευνας, τεχνολογικής ανάπτυξης και επίδειξης (1998-2002), που εγκρίθηκε στις 30 Απριλίου 1997 ((ΕΕ αρ. C 173 της 7.6.1997. )) από την Επιτροπή. Οι εν λόγω στόχοι είναι η ενθάρρυνση της συμμετοχής των ΜΜΕ στα ερευνητικά προγράμματα, η υποστήριξή τους προκειμένου να ενισχύσουν την τεχνολογική τους ικανότητα και η διευκόλυνση της πρόσβασης των ΜΜΕ που συμμετέχουν σε ερευνητικά προγράμματα σε μέσα χρηματοδότησης της καινοτομίας και υποστήριξης της δημιουργίας καινοτόμων επιχειρήσεων. Οι στόχοι αυτοί θα πρέπει να υλοποιηθούν τόσο στο πλαίσιο των διάφορων κοινοτικών δράσεων έρευνας όσο και στο πλαίσιο δράσεων που είναι ειδικά αφιερωμένες στην καινοτομία και στις ΜΜΕ.